A4-0061/98

Päätöslauselma komission tiedonannosta euron käyttöönottoon liittyvistä käytännön kysymyksistä (KOM(97)0491 - C4-0524/97) ja komission valmisteluasiakirjasta julkishallinnon valmistelemisesta euron käyttöönottoon (SEC(97)2384 - C4-0025/98)

Euroopan parlamentti, joka

- ottaa huomioon komission tiedonannon (KOM(97)0491 - C4-0524/97),

- ottaa huomioon komission valmisteluasiakirjan (SEC(97)2384 - C4-0025/98),

- ottaa huomioon 28. marraskuuta 1996 antamansa lausunnon ehdotuksesta neuvoston asetukseksi eräistä euron käyttöönottoon liittyvistä säännöksistä ((EYVL C 380, 16.12.1996, s. 47.)),

- ottaa huomioon 28. marraskuuta 1996 antamansa lausunnon ehdotuksesta neuvoston asetukseksi euron käyttöönottamisesta ((EYVL C 380, 16.12.1996, s. 50.)),

- ottaa huomioon neuvoston 7. heinäkuuta 1997 antaman päätöslauselman euron käyttöönottamisen oikeudellisista puitteista ((EYVL C 236, 2.8.1997, s. 7.)),

- ottaa huomioon Madridin Eurooppa-neuvoston joulukuussa 1995 tekemät päätelmät euron käyttöönottamisen aikataulua koskevasta poliittisesta sopimuksesta,

- ottaa huomioon 13. lokakuuta ja 17. marraskuuta 1997 kokoontuneen Ecofin-neuvoston päätelmät,

- ottaa huomioon Euroopan rahapoliittisen instituutin päätökset tulevien euroseteleiden graafisesta ulkoasusta,

- ottaa huomioon ehdotuksen neuvoston asetukseksi eurokolikoiden nimellisarvoista ja teknisestä määrittelystä (KOM(97)0247 - C4-0340/97 - 97/0154(SYN)) sekä tiettyjen jäsenvaltioiden jo tekemät päätökset eurokolikoiden kansallisista kuvioista,

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön (A4-0061/98),

A. katsoo, että jäsenvaltioiden kansalaisten valmistaminen euron käyttöönottoon on tärkeää talous- ja rahaliiton onnistumisen kannalta, jopa lähes yhtä tärkeää kuin rahapoliittinen vakaus,

B. katsoo, että euron käyttöönottoon liittyvät koulutus-, opetus- ja tiedotustoimet on aloitettava nyt niissä jäsenvaltioissa, jotka eivät ole vielä niihin ryhtyneet, ja että niitä on voimistettava muissa jäsenvaltioissa; katsoo, että jäsenvaltioiden viranomaisten on huolehdittava näistä toimista yhdessä kaupan ja jakelualan sekä pankki- ja rahoitusalan kanssa ja tehtävä tiivistä yhteistyötä kansallisten kuluttajajärjestöjen kanssa,

C. ottaa huomioon, että koska kansalaiset voivat käyttää euroa maksujen suorittamiseen, lukuun ottamatta käteismaksuja, 1. tammikuuta 1999 lähtien, heillä on mahdollisuus perehtyä euromääräisiin hintoihin ja arvoihin jo ennen kuin setelit ja kolikot otetaan käyttöön,

D. ottaa huomioon, että rahaliiton ollessa voimassa siihen osallistuvien maiden setelit pysyvät samana, mutta niiden todellisena arvona ei enää ole markka, frangi, guldeni, liira, peseta tai sillinki vaan vastaava määrä euroina,

E. ottaa huomioon, että kuten Madridin huippukokouksessa sovittiin ja Ecofin-neuvostossa 17. marraskuuta 1997 vahvistettiin, seteleiden ja kolikoiden liikkeellelaskupäiväksi on määrätty 1. tammikuuta 2002, ja että euron tyydyttävä käyttöönotto edellyttää kolmen vuoden psykologista ylimenovaihetta (1. tammikuuta 1999 - 1. tammikuuta 2002),

F. katsoo, että tulevien seteleiden ja kolikoiden valmistukseen voidaan ryhtyä toukokuussa 1998, kunhan niiden tekniseen määrittelyyn liittyvät työt on saatu päätökseen,

G. ottaa huomioon, että euron käyttöönottoon liittyy ensimmäisinä vuosina petosten ja väärinkäytösten vaara, ja katsoo, että on kiinnitettävä erityistä huomiota väärennösten ja petosyritysten torjumiseen,

H. katsoo, että kaikkien taloudellisten, poliittisten ja yhteiskunnallisten toimijoiden on tiedostettava täysin, millaisia huomattavia ponnistuksia heiltä vaaditaan, jotta euroon siirtyminen sujuisi suotuisasti, ilman taloudellisia tai psykologisia häiriöitä;

1. Pitää myönteisenä komission tiedonantoa euron käyttöönottoon liittyvistä käytännön kysymyksistä, sillä etenkin viranomaisten on tehtävä päätöksiä jo kiireellisesti; pyytää komissiota kuitenkin tiedottamaan säännöllisesti tilanteen kehittymisestä eri jäsenvaltioissa, varsinkin niissä, jotka siirtyvät euroon 1. tammikuuta 1999;

2. Panee merkille, että vaikka useimpien asianomaisten jäsenvaltioiden viranomaiset ovatkin jo valmistautuneet euroon siirtymiseen luomalla tarvittavia rakenteita, nyt on aika siirtyä aktiiviseen vaiheeseen; tämä käsittää myös euron käyttöönoton eurooppalaisissa toimielimissä ja kansallisten viranomaisten toimet yksityisen sektorin innostamiseksi;

3. Katsoo, että jo 1. tammikuuta 1999 alkaen jäsenvaltioiden on kannettava aivan erityistä huolta siitä, kuinka pienet ja keskisuuret yritykset selviytyvät euron käyttöönotosta ja käytöstä, jottei niiden kilpailukyky vaarantuisi suhteessa muihin yrityksiin;

4. Kehottaa jäsenvaltioita kiinnittämään erityistä huomiota heikompiin väestönosiin (vanhuksiin, pienituloisiin, vammaisiin) euron käyttöönoton yhteydessä;

5. Pitää välttämättömänä, että kaikki asianomaiset jäsenvaltiot esittelevät mahdollisimman pian siirtymäsuunnitelmansa, etenkin euron tuomat muutokset kirjanpitoon, tilinpäätökseen ja veroilmoituksiin, jotta kansalaiset, yritykset ja viranomaiset saavat nopeasti tarvitsemansa oikeat tiedot euron käyttöönotosta, ja myös että jäsenvaltiot huolehtivat kyseisten tietojen mahdollisimman laajasta levittämisestä;

6. Katsoo, että asianomaisten jäsenvaltioiden on annettava nopeasti siirtymäsuunnitelmiinsa liittyvät määräykset ja tekniset soveltamissäännöt, esimerkiksi yksityiskohtaiset soveltamissäännöt julkisten velkojen nimellisarvojen muuttamisesta, ja pidettävä jatkuvasti mielessä pyrkimys yhdenmukaisuuteen; pyytää komissiota antamaan tämän edellyttämät suositukset;

7. Katsoo, että asianomaisten jäsenvaltioiden olisi julkistettava mahdollisimman pian kolikkojen kansallisten puolten kuviot;

8. Suosittelee tulevia euroalueen jäsenvaltioita käynnistämään yhteistyössä EU:n toimielinten kanssa mahdollisimman pian vuoden 1998 toisesta puoliskosta alkaen kansalliset tiedotuskampanjansa, sillä kansalaiset tarvitsevat pian luotettavaa tietoa kaikista euron käyttöönottoon liittyvistä käytännön näkökohdista;

9. Muistuttaa komissiota ja jäsenvaltioiden viranomaisia siitä erityisestä asemasta, joka euroa koskevissa tiedotuskampanjoissa voi langeta Euroopan parlamentin jäsenille demokraattisesti valittuina eurooppalaisina kansanedustajina, ja viittaa jäsenvaltioiden, komission ja Euroopan parlamentin eurosta tiedottamisesta tekemän sopimuksen 8 artiklaan, jossa todetaan, että puolueet voivat yhteisymmärryksessä päättää parlamentin jäsenten aseman sisällöstä;

10. Tukee komission Prince-ohjelman yhteydessä kehittämää tiedotuskampanjaa euroon liittyvistä käytännön kysymyksistä; katsoo kuitenkin, että siinä olisi hyödynnettävä myös Euroopan julkaisualan asiantuntemusta yhtenäisvaluuttaan liittyvän osallistumisen, luottamuksen ja myönteisyyden tunteen luomiseksi ja levittämiseksi kansalaisten keskuuteen; kehottaa siksi komissiota tukeutumaan eurooppalaisten julkaisualan ammattilaisten neuvoihin ja keräämään kaikki asianosaiset pyöreän pöydän ääreen pohtimaan tätä aihetta;

11. On sitä mieltä, että siirtymäkaudella hintojen kaksoismerkinnän tulisi olla vapaaehtoista, jotta markkinat voisivat etsiä mahdollisimman joustavasti kuluttajien vaatimukset ja liike-elämän tarpeet yhdistävät parhaat ratkaisut euron käyttöön sopeutumiseksi; alakohtaisten järjestöjen olisi kuitenkin kannustettava jäseniään käyttämään kaksoismerkintää tai ryhtymään vastaaviin toimiin väliaikaisesti;

12. Katsoo kuitenkin, että jos kaksoismerkinnän vapaaehtoisuus johtaa sen hyvin vähäiseen soveltamiseen, viranomaisten on saatettava se pakolliseksi vähittäiskaupassa; on lisäksi sitä mieltä, että hintojen kaksoismerkinnät luovat kaikin puolin kauppiaille kilpailuetuja mutta olisi tuettava juuri pienten ja keskisuurten yritysten pyrkimyksiä ottaa käyttöön kaksoismerkinnät;

13. Katsoo, että ajanjakson, jolloin liikkeessä on sekä kansallisia seteleitä ja kolikoita että euroja on jäätävä mahdollisimman lyhyeksi kuluttajille aiheutuvien hankaluuksien ja kaupalle koituvien lisäkustannusten välttämiseksi;

14. Katsoo, että työntekijöiden ja työnantajien suhteisiin liittyviä euroon siirtymisen käytännöllisiä näkökohtia voidaan parhaiten säädellä jäsenvaltioiden työmarkkinaosapuolten keskinäisillä sopimuksilla;

15. Pitää välttämättömänä sen perusperiaatteen turvaamista, että pakollisesta kulloisenkin kansallisen valuutan - sekä tilirahan että käteisen - korvaamisesta euroilla ei veloiteta, ja muuntokulujen hinnoittelun täydellisen avoimuuden takaamista;

16. Katsoo, että osallistuvien valtioiden kansallisten rahayksiköiden muunnosta (kansallinen rahayksikkö, euron ei-desimaalinen alajaottelu) aiheutuvia kaupallisia kustannuksia vähentää valuutanvaihtoon liittyvien riskien poistuminen ja pankki- ja rahoituslaitosten on kilpailuympäristön kannustamana löydettävä kaupalliset reseptit, jotka mahdollistavat kuluttajien kustannusten pitämisen mahdollisimman pieninä;

17. Korostaa, että on erittäin tärkeää saada tietotekniikan ala mukaan euron käyttöönottoon, ja toivoo siksi, että tämä teollisuudenala helpottaisi euroon siirtymistä ja osallistuisi siihen tiiviisti kehittämällä euron käyttöön liittyviä tietotekniikan tuotteita ja ottamalla ennakolta mahdollisimman hyvin huomioon tarvittavat tekniset muutokset; suosittelee lisäksi näiden muutosten toteuttamista samassa aikataulussa vuosituhannen vaihtumisen edellyttämien muutosten kanssa;

18. Suosittaa, että asiasta vastaavat organisaatiot kiirehtisivät eurosymbolin rekisteröimistä ja kehottaa tietokonevalmistajia ja -toimittajia ottamaan mahdollisimman pian käyttöön eurosymbolin uusissa tietokoneiden näppäimistöissä ja kirjoitinlaitteissa suuren yleisön totuttamiseksi euroon;

19. Katsoo, että jäsenvaltioiden on saatava kansalaiset luottamaan uuteen valuuttaan takaamalla, että euron käyttöönottoon liittyvä rikollinen toiminta torjutaan;

20. Vaatii kaikkia jäsenvaltioita suunnittelemaan heti riittävän määrän valistus- ja koulutusohjelmasarjoja euron käyttöönottoon liittyvistä kysymyksistä siten, että niissä vastataan eri alueiden ja yhteiskuntaryhmien todellisiin tarpeisiin ja kiinnitetään erityistä huomiota toiminnallisiin erityispiirteisiin;

21. Kehottaa puhemiestään välittämään tämän päätöslauselman komissiolle ja neuvostolle.